DÔVODOVÁ SPRÁVA

1. KONTEXT NÁVRHU

Všeobecný kontext

Nariadením Európskeho parlamentu a Rady (EÚ) č. 1308/2013 (nariadenie o jednotnej spoločnej organizácii trhov)[1] sa stanovuje právny a finančný rámec, ktorými sa riadi distribúcia vybraných poľnohospodárskych výrobkov deťom v školách prostredníctvom programu podpory konzumácie mlieka v školách (ďalej len „školský mliečny program“) a programu podpory konzumácie ovocia v školách.

Uvedené programy boli vytvorené nezávisle v rôznych časových obdobiach. Školský mliečny program sa datuje do obdobia vytvorenia spoločnej organizácie trhu s mliekom a mliečnymi výrobkami v roku 1968 a v praxi sa uplatňuje od roku 1977. Program podpory konzumácie ovocia v školách, ktorý sa uplatňuje len niekoľko rokov, bol výsledkom politického záväzku v kontexte reformy spoločnej organizácie trhu s ovocím a zeleninou v roku 2007. Na súčasné programy sa uplatňujú odlišné právne a finančné rámce a v ich štruktúre a fungovaní existuje niekoľko podstatných rozdielov.

Oba programy boli vytvorené s cieľom podporiť konzumáciu ovocia, zeleniny a mliečnych výrobkov, ktoré patria medzi dôležité odvetvia európskeho poľnohospodárstva, pričom každé predstavuje približne 15 % hodnoty poľnohospodárskej výroby Európskej únie (EÚ). Popri svojom hospodárskom význame zohrávajú dôležitú úlohu aj v kontexte verejného zdravia a sú vhodné na distribúciu v školách.

Dôvody, ktoré viedli k zriadeniu týchto dvoch školských programov, sú ešte stále platné v súčasnej situácii klesajúcej spotreby ovocia, zeleniny a mliečnych výrobkov. Tento klesajúci trend sa nepodarilo zvrátiť ani napriek snahám o propagáciu zdravia a poľnohospodárskych výrobkov na vnútroštátnej aj celoeurópskej úrovni s cieľom zvýšiť spotrebu, najmä pokiaľ ide o čerstvé ovocie a zeleninu a konzumné mlieko. Situáciu sťažujú, okrem iného, aj moderné trendy konzumácie vysoko spracovaných potravín, ktoré majú často vysoký obsah pridaného cukru, soli a tuku a ktoré podporujú mladé vekové skupiny.

Napriek pozitívnemu uplatneniu súčasných programov v školách a uznaniu ich významu zo záverov rozličných správ a externých hodnotení vyplývajú určité nedostatky v štruktúre týchto programov a neefektívnosť ich fungovania.

SPP 2020 už obsahuje dôležité prvky, od ktorých sa očakáva, že sa nimi vyriešia niektoré zo zistených problémov, predovšetkým prostredníctvom významných zmien financovania programu podpory konzumácie ovocia v školách a posilnenia jeho vzdelávacieho rozmeru. Nová požiadavka formulovaná v rámci školského mliečneho programu, aby zúčastnené členské štáty vypracovali stratégiu, prispeje k lepšiemu zacieleniu vykonávania tohto programu, ako je to už v prípade programu podpory konzumácie ovocia v školách. Návrh SPP 2020 predložený Komisiou bol však prijatý ešte pred dokončením externých hodnotení súčasných programov a uverejnením správy Európskeho dvora audítorov (ďalej len „EDA“).

Ciele návrhu

Návrh sa nezameriava len na riešenie problémov vnútorného pôvodu, ktoré sa týkajú fungovania programov, na účely zvýšenia ich efektívnosti a účinnosti, ale aj na poskytnutie jednotnejšej politickej reakcie, vďaka ktorej budú schopné dosiahnuť dlhodobé ciele a efektívnym spôsobom reagovať na vonkajšie výzvy. To je v súlade s odporúčaním EDA, podľa ktorého „v snahe zaručiť celkový jednotný prístup k výžive a optimalizované riadenie by sa mala posilniť koordinácia medzi týmito dvoma programami“. Komisia týmto návrhom zároveň reaguje na povinnosť predkladať správy vyplývajúce z článku 225 písm. c) nariadenia, pokiaľ ide o možnosť rozšírenia rozsahu pôsobnosti programov podpory konzumácie potravín v školách na olivový olej a stolové olivy.

Cieľom návrhu je v prvom rade zmeniť zameranie súčasného nastavenia na dlhodobé ciele s výhľadom na posilnenie vzdelávacieho rozmeru oboch programov a prispieť k opätovnému vytvoreniu vzťahu mladých občanov k potravinám a ich zdrojom, a tým zvýšiť povedomie o poľnohospodárstve a jeho výrobkoch, SPP a EÚ. V súčastnosti existuje rozdiel medzi štruktúrou programov a ich cieľmi, keďže v každom programe sa k cieľom pristupuje odlišne. Zatiaľ čo do programu podpory konzumácie ovocia v školách bol už od samého začiatku zapracovaný vzdelávací rozmer, v rámci školského mliečneho programu členské štáty nemajú povinnosť používať osobitné vzdelávacie nástroje a prepojenie medzi distribuovanými výrobkami a programom je malé. Okrem toho je systém hodnotenia a monitorovania školského mliečneho programu slabý, pričom systém programu podpory konzumácie ovocia v školách si vyžaduje zlepšenia, ktoré sú dôležité pri meraní ich strednodobej a dlhodobej účinnosti.

V druhom rade, cieľom je zjednotiť a konsolidovať súčasné samostatné právne a finančné rámce a zvýšiť viditeľnosť opatrení EÚ, aby sa zaistil globálny konzistentný prístup SPP k distribúcii v školách a maximalizovala efektívnosť riadenia. Keďže súčasné programy boli vytvorené nezávisle a v rôznych časových obdobiach, vyznačujú sa nedostatkom koordinácie a súladu, aj keď majú podobné ciele a cieľové skupiny. Súčasný roztrieštený systém obsahuje veľké množstvo rôznych prístupov a správ, ktoré by mohli mať negatívny vplyv na účinnosť systému ako celku. Tento problém pramení z rozdielnych právnych a finančných rámcov, trhových rozdielov medzi príslušnými výrobkami a z rozhodnutí na úrovni členských štátov, ako tieto dva programy vykonávať.

V neposlednom rade je potrebné zvýšiť účinnosť výdavkov určených na podporu spotreby poľnohospodárskych výrobkov v školách tak, aby sa finančný potenciál programov mohol lepšie zamerať na maximalizáciu ich vplyvu a zvýšila sa nákladová efektívnosť distribúcie. Niektoré súčasné nedostatky sú spoločné (napr. vysoká administratívna a organizačná záťaž), zatiaľ čo iné sú špecifické pre program podpory konzumácie ovocia v školách (najmä nedostatočné čerpanie približne vo výške 30 % potenciálu programu a obrovské rozdiely v nákladoch na výrobky zahrnuté do distribúcie) alebo pre školský mliečny program (možný účinok mŕtvej váhy, nízky pomer nákladov a prínosov).

2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

Preskúmanie školských programov začalo v októbri 2012.

Počas posúdenia vplyvu sa uskutočnila verejná konzultácia, v rámci ktorej sa k preskúmaniu mohli vyjadriť zainteresované strany. Proces verejnej konzultácie sa zakladal na konzultačnom dokumente, ktorý bol zameraný na 9 otvorených otázok. Konzultácia trvala 12 týždňov a mala formu online dotazníka. Okrem toho boli v rámci procesu organizované osobitné zasadnutia a vypočutia, vrátane zasadnutia zainteresovaných strán 15. marca 2013.

V rámci posúdenia vplyvu boli vypracované tri scenáre: 1) možnosť „súčasný stav“, ktorou sa zachovávajú samostatné rámce na distribúciu v školách, ale do ktorej sa zahŕňajú zlepšenia školských programov, ktoré prináša SPP 2020; 2) možnosť „úprava“, ktorá skúma, či by ciele preskúmania bolo možné dosiahnuť v rámci súčasných samostatných nastavení, ale prostredníctvom opatrení/zmien zameraných na preklenutie rozdielov medzi vzdelávacími rozmermi súčasných programov, zvýšenie synergie medzi programami, ďalšie zjednodušenie a zlepšenie programov mimo SPP 2020; a 3) možnosť „nový rámec“, ktorá spočíva vo výraznej zmene politiky v podobe spoločného právneho a finančného rámca na distribúciu obmedzeného počtu výrobkov a ktorú dopĺňa orientácia na dlhodobé ciele prostredníctvom posilneného vzdelávacieho rozmeru programov.

Na základe hodnotenia súčasných politických rámcov a analýzy budúcich výziev a potrieb sa v posúdení vplyvu hodnotí a porovnáva vplyv týchto troch alternatívnych možností politiky s ich potenciálom na dosiahnutie cieľov, ako aj z hľadiska účinnosti, efektívnosti a súdržnosti s hlavnými cieľmi:

– Možnosť zachovania súčasného stavu s posilneným programom podpory konzumácie ovocia v školách by ešte viac prehĺbila existujúce rozdiely vo vzdelávacom rozmere programu podpory konzumácie ovocia v školách a školského mliečneho programu a nijako výrazne by nezmenila efektívnosť riadenia. Zároveň len obmedzene prispieva k zjednoteniu a zviditeľneniu opatrení EÚ. Táto možnosť je rozpočtovo neutrálna, ale zahŕňa určitú neistotu, pokiaľ ide o financovanie školského mliečneho programu (neexistuje celkový limit finančných prostriedkov EÚ). Zachováva vysokú úroveň administratívnej záťaže v porovnaní s prínosmi (nízky pomer nákladov a prínosov), výrazné rozdiely v efektívnosti v dôsledku veľkých rozdielov medzi nákladmi na výrobky pre program podpory konzumácie ovocia v školách a pokračujúceho potenciálneho účinku mŕtvej váhy v rámci školského mliečneho programu. Existujú pochybnosti o tom, či by táto možnosť mohla poskytnúť primeranú reakciu na niektoré nové výzvy týkajúce sa modelov spotreby a dopytu po čerstvých poľnohospodárskych výrobkoch. Táto možnosť prináša obmedzený príspevok k horizontálnym cieľom lepšej právnej regulácie a zjednodušenia, ale je hodnotená lepšie, pokiaľ ide o jej potenciálny prínos pre verejné zdravie (najmä zmierňovanie nerovností v oblasti zdravia) zacielením a stanovením priorít prostredníctvom národných stratégií.

– Na druhej strane, v rámci možnosti úpravy sa očakáva, že zdrojom hlavných vplyvov bude posilnenie vzdelávacieho rozmeru školského mliečneho programu a synergie vo vykonávaní oboch programov pri zachovaní súčasného samostatného nastavenia. Zároveň by umožnila lepšie prispievať k dosahovaniu dlhodobých cieľov udržateľného rastu dopytu po týchto poľnohospodárskych výrobkoch a formovania zdravších stravovacích návykov. Táto možnosť je pozitívna, pokiaľ ide o zvýšenie synergie, ktorá je však obmedzená vzhľadom na odlišné finančné mechanizmy programov. Nižšia administratívna záťaž prináša väčšie výhody a menšiu zložitosť vďaka súčinnosti a spoločným postupom.

– Možnosť nového rámca presúva zameranie súčasných školských programov smerom k nastaveniu s opatreniami, ktoré lepšie spĺňajú dlhodobé ciele programov, a prekonáva rozdiely v štruktúre, ktoré v súčasnosti existujú medzi týmito programami. Táto možnosť navyše členským štátom poskytuje väčšiu flexibilitu, vďaka ktorej môžu tieto programy riadiť a zamerať svoje činnosti na základe prioritných potrieb, ako aj potrebnú rozpočtovú pružnosť, ktorá umožňuje pokryť rôzne finančné nároky a reagovať na meniacu sa situáciu. Okrem toho je navrhnutá tak, aby zaručila najväčší vplyv opatrení na školách v rámci stanoveného rozpočtu. Odstraňuje nejasnosti súvisiace s rozpočtom EÚ tým, že stanovuje pevný ročný limit pre opatrenia na školách, ktorý odráža súčasný absorpčný potenciál (SPP 2020). Vďaka zlepšeným mechanizmom financovania a podmienkam účasti by sa existujúci potenciál mohol využiť oveľa efektívnejšie.

Na základe toho z posúdenia vplyvu vyplýva, že možnosť „nový rámec“ je najvyváženejšia, pokiaľ ide o progresívne zameranie školských programov na dlhodobé ciele, čo by im umožnilo lepšie reagovať na všeobecné problémy klesajúcej konzumácie ovocia, zeleniny a mlieka a rastúcej obezity a vytvorenie dôležitého prepojenia s poľnohospodárstvom a celou škálou jeho výrobkov.

V rámci celého procesu bolo významným hľadiskom zjednodušenie, a v tomto smere by malo dôjsť k zlepšeniu niekoľkými spôsobmi, najmä prostredníctvom zjednodušenia na základe aktov Komisie, v ktorých budú určité požiadavky zlúčené alebo vypustené.

3. PRÁVNE PRVKY NÁVRHU

Navrhuje sa zaviesť spoločný právny a finančný rámec na distribúciu ovocia, zeleniny a mlieka deťom v školách doplnený posilnenými vzdelávacími opatreniami tak, aby sa upevnil vzťah k poľnohospodárstvu a rôznym poľnohospodárskym výrobkom a aby programy zároveň reagovali aj na širšie otázky, ako napr. verejné zdravie a životné prostredie. Nový rámec by bol rozpočtovo neutrálny a pracoval by s rozpočtom plánovaným pre školské programy v rámci SPP 2020. Štruktúra nového programu sa vo veľkej miere zakladá na existujúcich prvkoch oboch programov, ktoré sa považujú za dobre fungujúce a účinné.

Návrh vychádza z článkov 42 a 43 ods. 2 zmluvy. Je v súlade so zásadami subsidiarity a proporcionality, ktorými sa rámec činnosti a základné zásady stanovujú na úrovni EÚ, zatiaľ čo členským štátom stále ostáva priestor na prispôsobenie programu na základe svojich priorít a v súlade s vnútroštátnymi/regionálnymi osobitosťami, a na stanovenie svojich cieľov a spôsobov vykonávania.

Hlavné prvky nového návrhu sú tieto:

– Zmena súčasného zamerania distribúcie: navrhuje sa zamerať distribúciu výrobkov v školách na dve hlavné skupiny výrobkov: len čerstvé ovocie a zeleninu (vrátane banánov) a konzumné mlieko, pričom o obsahu tuku v mlieku rozhodnú vnútroštátne zdravotnícke orgány. Toto zameranie by bolo prínosné z viacerých dôvodov: predovšetkým by sa distribúcia vykonávala v rámci obmedzeného rozpočtu, čím by sa znížila organizačná záťaž škôl a bola by v súlade s potrebou pomôcť zvrátiť klesajúce trendy spotreby týchto dvoch skupín výrobkov. Okrem toho by to bolo v súlade s celkovým postupom, keďže čerstvé ovocie a zelenina a konzumné mlieko sú najviac distribuované výrobky v rámci súčasných programov. Členské štáty by však do programov mohli zahrnúť aj širšiu škálu poľnohospodárskych výrobkov v rámci tematických vzdelávacích opatrení.

– Zjednotenie finančných ustanovení a zlepšenie podmienok financovania s cieľom zvýšiť efektívnosť výdavkov:

– vzhľadom na rozdiely medzi výrobkami a ich dodávateľskými reťazcami, ako aj na rozdiely týkajúce sa spotreby v členských štátoch, by členským štátom boli pridelené samostatné balíky prostriedkov na ovocie a zeleninu (vrátane banánov) a mlieko, a to finančné krytie pre ovocie a zeleninu v súlade s rozpočtom SPP 2020 (150 mil. EUR) a finančné krytie pre mlieko zodpovedajúce očakávanému použitiu prostriedkov (80 mil. EUR). Bola by možná určitá flexibilita, aby členské štáty mohli previesť obmedzený podiel svojich pridelených prostriedkov medzi jednotlivými balíkmi podľa svojich potrieb (stanovenie priorít opatrenia prostredníctvom stratégií). V rámci týchto balíkov by sa stanovili limity pre podporné opatrenia a iné oprávnené opatrenia, ako je hodnotenie, monitorovanie a komunikácia.

– Na základe doterajších skúseností by výška príspevku EÚ na cenu výrobkov bola obmedzená maximálnou výškou podpory EÚ na porciu ovocia, zeleniny a mlieka, a nie výškou spolufinancovania zo strany EÚ, ako tomu bolo doteraz v prípade programu podpory konzumácie ovocia v školách. V prípade distribúcie ovocia a zeleniny by išlo o nový prvok, ktorý by pomohol zmierniť veľké rozdiely v cene distribuovaných výrobkov a znamenal by zjednodušenie z hľadiska riadenia. Úroveň dotácie EÚ na mlieko by sa zvýšila s cieľom znížiť účinok mŕtvej váhy (tým, že sa umožní bezplatná alebo takmer bezplatná distribúcia) a zlepšiť pomer nákladov a prínosov distribúcie. Tieto prvky návrhu sú odpoveďou na záväzky prijaté Komisiou[2] v kontexte prijatia nariadenia Rady (EÚ) č. 1370/2013[3] s cieľom preskúmať mechanizmy financovania súčasných programov, konkrétne pomoc na distribúciu mlieka, ako aj spolufinancovanie nákladov na program podpory konzumácie ovocia v školách. Členské štáty budú môcť pokračovať v poskytovaní doplnkových vnútroštátnych platieb alebo prilákať súkromné finančné prostriedky s cieľom rozšíriť rozsah a/alebo intenzitu ich opatrení v rámci školských programov.

– Posilnenie vzdelávacieho rozmeru: podporné vzdelávacie opatrenia by sa stali požiadavkou aj pre distribúciu mlieka, čím sa preklenú rozdiely medzi súčasnými programami. Tieto opatrenia by mali silný vzdelávací rozmer so zameraním na otázky poľnohospodárstva, výživy/zdravia (vyváženého stravovania) a životného prostredia. Okrem toho by poskytli kľúčový nástroj na obnovenie vzťahu detí k potravinám, poľnohospodárskej výrobe a poľnohospodárom. Vzdelávacie opatrenia by sa mali zamerať na žiakov a, ak je to možné, zapojiť aj rodiny a spoločnosť, ako aj riešiť širšiu problematiku existujúcej ponuky zdravých potravín a nápojov v školách. Tieto opatrenia sú užitočné, pretože podľa dôkazov mnoho detí vyrastá bez toho, aby vedeli, odkiaľ pochádzajú potraviny, kde a ako sa vyrábajú a ktoré výrobky pripadajú na ktoré ročné obdobie. Členské štáty by preto mohli zvoliť tematické vzdelávacie opatrenia, ktoré by popri dvoch hlavných skupinách výrobkov mohli príležitostne zahŕňať aj iné poľnohospodárske výrobky, ako napr. jogurty, spracované ovocie a zeleninu, med, olivový olej a podobne. Zoznam všetkých výrobkov dodávaných v rámci programu a ich nutričné stránky musia byť schválené vnútroštátnymi zdravotníckymi orgánmi. Podpora vzdelávacích opatrení by mala byť priamo naviazaná na poľnohospodárske ciele programu a byť v súlade s cieľom podpory zdravého stravovania.

4. VPLYV NA ROZPOČET

Vplyv návrhu nemá vplyv na rozpočet v porovnaní so súčasným stavom. V prípade ovocia a zeleniny sa v tomto návrhu zachováva rozpočtový strop, ktorý je v súčasnosti stanovený v nariadení (EÚ) č. 1308/2013 (150 miliónov EUR na školský rok). V prípade mlieka návrh zahŕňa balík finančných prostriedkov vo výške 80 miliónov EUR na školský rok, ktorý zodpovedá očakávanému plneniu rozpočtu a ktorý je v súlade s celkovými sumami výdavkov súvisiacich s opatreniami v rámci trhu a priamej pomoci zohľadnených vo viacročnom finančnom rámci na roky 2014 – 2020.

Pokiaľ ide o rozdelenie výdavkov, najvyššia podpora sa poskytne na distribúciu a podporné vzdelávacie opatrenia. Iné náklady, ako je hodnotenie, monitorovanie a komunikácia, budú takisto oprávnené, ale v menšom rozsahu. Stropy pre náklady na podporné vzdelávacie opatrenia a iné súvisiace náklady stanoví Komisia na základe skúseností so súčasnými programami.

Podrobnosti o rozpočtových a finančných dôsledkoch sa uvádzajú v legislatívnom finančnom výkaze, ktorý je súčasťou návrhu.

2014/0014 (COD)

Návrh

NARIADENIE EURÓPSKEHO PARLAMENTU A RADY,

ktorým sa mení nariadenie (EÚ) č. 1308/2013 a nariadenie (EÚ) č. 1306/2013, pokiaľ ide o program pomoci na poskytovanie ovocia, zeleniny, banánov a mlieka vo vzdelávacích zariadeniach

EURÓPSKY PARLAMENT A RADA EURÓPSKEJ ÚNIE,

so zreteľom na Zmluvu o fungovaní Európskej únie, a najmä na jej článok 42 a článok 43 ods. 2,

so zreteľom na návrh Európskej komisie,

po postúpení návrhu legislatívneho aktu národným parlamentom,

so zreteľom na stanovisko Európskeho hospodárskeho a sociálneho výboru[4],

so zreteľom na stanovisko Výboru regiónov[5],

konajúc v súlade s riadnym legislatívnym postupom,

keďže:

(1) V časti II hlave I kapitole II oddiele 1 nariadenia Európskeho parlamentu a Rady (EÚ) č. 1308/2013[6] sa stanovuje program podpory konzumácie ovocia a zeleniny vrátane banánov v školách a školský mliečny program.

(2) Zo skúseností získaných pri uplatňovaní súčasných programov, spolu so závermi externých hodnotení a následnej analýzy rôznych možností politiky, vyplýva, že dôvody, ktoré viedli k zriadeniu týchto dvoch školských programov, sú ešte stále platné. V súčasnom kontexte klesajúcej konzumácie ovocia a zeleniny (vrátane banánov) a mliečnych výrobkov, ktorú sťažujú, okrem iného, aj moderné trendy konzumácie vysoko spracovaných potravín, ktoré majú často vysoký obsah pridaného cukru, soli a tuku, by preto mala pomoc Únie na financovanie dodávok vybraných poľnohospodárskych výrobkov deťom vo vzdelávacích zariadeniach existovať aj naďalej.

(3) Analýza rôznych možností politiky poukazuje na to, že jednotný prístup v rámci spoločného právneho a finančného rámca je vhodnejší a účinnejší pri plnení konkrétnych cieľov, ktoré sa spoločná poľnohospodárska politika snaží dosiahnuť prostredníctvom školských programov. To by členským štátom umožnilo maximalizovať vplyv distribúcie v rámci stáleho rozpočtu a zvýšiť efektívnosť riadenia. Aby sa však zohľadnili rozdiely medzi ovocím a zeleninou vrátane banánov a mliečnymi výrobkami a ich dodávateľskými reťazcami, určité prvky by mali zostať oddelené, napríklad príslušné balíky finančných prostriedkov. Vzhľadom na skúsenosti so súčasnými programami by účasť na systéme mala byť pre členské štáty aj naďalej dobrovoľná. Pri zohľadnení rôznych modelov spotreby v jednotlivých členských štátoch by zúčastnené členské štáty mali mať možnosť rozhodnúť sa, či chcú distribuovať všetky alebo len jeden z výrobkov oprávnených na distribúciu deťom vo vzdelávacích zariadeniach.

(4) Zistilo sa, že konzumácia najmä čerstvého ovocia a zeleniny vrátane banánov a konzumného mlieka má klesajúcu tendenciu. Preto je vhodné zamerať školské programy distribúcie na tieto výrobky. To by následne pomohlo znížiť organizačnú záťaž v školách, zvýšiť pri obmedzenom rozpočte vplyv distribúcie, ktorá by bola v súlade so súčasnou praxou, keďže tieto výrobky sú distribuované najčastejšie.

(5) Vzdelávacie opatrenia na podporu distribúcie sú potrebné na to, aby bol program účinný pri dosahovaní svojich krátkodobých a dlhodobých cieľov zvýšiť spotrebu vybraných poľnohospodárskych výrobkov a formovať zdravšie stravovacie návyky. Vzhľadom na ich význam by tieto opatrenia mali byť zamerané na podporu distribúcie ovocia a zeleniny vrátane banánov, ako aj mlieka. Mali by byť oprávnené na pomoc Únie. Ako podporné opatrenia predstavujú kľúčový nástroj na vytvorenie vzťahu detí k poľnohospodárstvu a jeho rôznym výrobkom a na splnenie cieľov, ktoré sa program snaží dosiahnuť. Členské štáty by mali mať možnosť zahrnúť širšiu škálu poľnohospodárskych výrobkov do svojich tematických opatrení. Avšak v záujme podpory zdravého stravovania by do tohto procesu mali byť zapojené vnútroštátne zdravotnícke orgány, ktoré by schvaľovali zoznam týchto výrobkov, ako aj dve skupiny výrobkov oprávnených na distribúciu, a rozhodovali o ich nutričnej stránke.

(6) S cieľom zabezpečiť zdravé rozpočtové hospodárenie by sa mal stanoviť pevný strop pomoci Únie na financovanie distribúcie ovocia a zeleniny vrátane banánov a mlieka, podporných vzdelávacích opatrení a súvisiace náklady. Tento strop by mal odrážať súčasnú situáciu. Na základe získaných skúseností a s cieľom zjednodušiť riadenie by modely financovania mali byť upravené a založené na jednotnom prístupe, pokiaľ ide o výšku finančného príspevku Únie. Preto je vhodné obmedziť výšku pomoci Únie na cenu výrobkov stanovením maximálnej pomoci na porciu ovocia a zeleniny vrátane banánov a mlieka a zrušiť zásadu povinného spolufinancovania v prípade ovocia a zeleniny vrátane banánov. Vzhľadom na kolísanie cien dotknutých výrobkov, by sa mala na Komisiu delegovať právomoc prijímať určité akty, pokiaľ ide o opatrenia na stanovenie výšky pomoci Únie na cenu porcie a na stanovenie definície porcie.

(7) S cieľom zabezpečiť efektívne a cielené využívanie fondov Únie, by sa mala na Komisiu delegovať právomoc prijímať určité akty, pokiaľ ide o opatrenia stanovujúce orientačné pridelenie pomoci Únie pre každý členský štát a metódy prerozdelenia pomoci medzi členské štáty na základe prijatých žiadostí o pomoc. Orientačne pridelené finančné prostriedky by sa mali stanoviť osobitne pre ovocie a zeleninu vrátane banánov a pre mlieko v súlade s dobrovoľným prístupom k distribúcii. Kľúč na prideľovanie finančných prostriedkov pre ovocie a zeleninu vrátane banánov by mal odrážať súčasné pridelené finančné prostriedky podľa členských štátov na základe objektívnych kritérií počtu detí vo vekovej skupine šesť- až desaťročných detí v pomere k celkovej populácii, pričom sa do úvahy berie aj stav rozvoja dotknutých regiónov. S cieľom umožniť členským štátom zachovať rozsah ich súčasných programov a podporiť účasť iných členských štátov na programe distribúcie mlieka pri prideľovaní prostriedkov pre mlieko je vhodné použiť kombináciu dvoch kľúčov, konkrétne doterajšie používanie finančných prostriedkov členskými štátmi v rámci školského mliečneho programu a objektívne kritériá počtu detí vo vekovej skupine šesť- až desaťročných detí v pomere k celkovej populácii použité pri distribúcii ovocia a zeleniny vrátane banánov. Na účely určenia správneho pomeru týchto dvoch kľúčov by sa mala na Komisiu delegovať právomoc prijímať určité akty, pokiaľ ide o prijatie ďalších pravidiel týkajúcich sa rovnováhy medzi týmito dvomi kritériami. Vzhľadom na opakujúce sa zmeny demografickej situácie a situácie v oblasti rozvoja regiónov v členských štátoch, by sa mala na Komisiu delegovať právomoc prijímať určité akty, pokiaľ ide o to, aby sa každé tri roky posúdilo, či sú finančné prostriedky pridelené členským štátom na základe týchto kritérií stále aktuálne.

(8) S cieľom umožniť členským štátom s nižším počtom obyvateľov realizovať nákladovo efektívny program by sa mala na Komisiu delegovať právomoc prijímať určité akty, pokiaľ ide o stanovenie minimálnej výšky pomoci Únie, ktorú majú členské štáty právo získať na ovocie a zeleninu vrátane banánov a mlieko.

(9) V záujme zdravého administratívneho a rozpočtového hospodárenia by členské štáty, ktoré sa chcú zúčastniť programu distribúcie ovocia a zeleniny vrátane banánov a/alebo mlieka, mali každý rok požiadať o pomoc Únie. Na účely zjednodušenia postupov a riadenia by tak mali urobiť formou samostatných žiadostí o pomoc. Komisia by následne po predložení žiadostí členských štátov mala rozhodnúť o definitívnom pridelení finančných prostriedkov na distribúciu ovocia a zeleniny vrátane banánov a mlieka v rámci dostupných rozpočtových prostriedkov a po zohľadnení obmedzených prevodov medzi balíkmi pridelených prostriedkov, čo v rámci distribúcie motivuje k stanoveniu priorít na základe výživových potrieb. Na Komisiu by sa mala delegovať právomoc prijímať určité akty, pokiaľ ide o opatrenia stanovujúce podmienky a obmedzenia týkajúce sa týchto prevodov.

(10) Národná stratégia by sa mala považovať za podmienku účasti členských štátov na programe a za strategický viacročný dokument, v ktorom sa stanovujú ciele, ktoré majú členské štáty dosiahnuť, a ich priority. Členské štáty by mali mať možnosť pravidelne ju aktualizovať, najmä na základe hodnotenia a opätovného posúdenia priorít a cieľov.

(11) Aby bolo možné zabezpečiť viditeľnosť programu, členské štáty by mali vo svojej stratégii vysvetliť, ako zabezpečia pridanú hodnotu svojich programov, najmä v prípadoch, kedy sa výrobky financované v rámci programu Únie konzumujú v rovnakom čase ako iné jedlá poskytované deťom vo vzdelávacom zariadení. S cieľom zabezpečiť dosiahnutie a efektívnosť vzdelávacieho účelu programu Únie by sa mala na Komisiu delegovať právomoc prijímať určité akty, pokiaľ ide o pravidlá týkajúce sa distribúcie výrobkov financovaných v rámci programu v súvislosti s poskytovaním a prípravou iných jedál vo vzdelávacích zariadeniach.

(12) S cieľom zabezpečiť, že ceny výrobkov poskytovaných deťom v rámci programu v plnej miere odrážajú výšku pomoci a že subvencované výrobky sa nepoužívajú na iné než určené účely, by sa mala na Komisiu delegovať právomoc prijímať určité akty, pokiaľ ide o zavedenie monitorovania cien v rámci programu.

(13) Vzhľadom na to, že zásada spolufinancovania sa ruší pre distribúcii ovocia a zeleniny, je potrebné zmeniť príslušné ustanovenia nariadenia (EÚ) č. 1306/2013[7].

(14) Nariadenia (EÚ) č. 1308/2013 a (EÚ) č. 1306/2013 by sa mali zodpovedajúcim spôsobom zmeniť. S cieľom zohľadniť periodicitu školského roka by nové pravidlá mali byť uplatniteľné od 1. augusta 20xx,

PRIJALI TOTO NARIADENIE:

Článok 1

Zmena nariadenia (EÚ) č. 1308/2013, ktorým sa vytvára spoločná organizácia trhov s poľnohospodárskymi výrobkami

Nariadenie (EÚ) č. 1308/2013 sa mení takto:

1) Názov časti II hlavy I kapitoly II oddielu I sa nahrádza takto:

„POMOC NA DODÁVANIE POĽNOHOSPODÁRSKYCH VÝROBKOV DO VZDELÁVACÍCH ZARIADENÍ“

2) Nadpis „Pododdiel 1“ a názov „Program podpory konzumácie ovocia a zeleniny v školách“ sa vypúšťajú.

3) Článok 23 sa nahrádza takto:

„Článok 23

Pomoc na dodávanie ovocia a zeleniny, banánov a mlieka, na podporné vzdelávacie opatrenia a súvisiace náklady

1. Pomoc Únie sa poskytuje v prípade detí vo vzdelávacích zariadeniach uvedených v článku 22:

a) na dodávanie ovocia a zeleniny, banánov a mlieka;

b) na podporné vzdelávacie opatrenia a

c) na pokrytie určitých súvisiacich nákladov spojených s logistikou a distribúciou, vybavením, reklamou, monitorovaním a vyhodnocovaním.

2. Členské štáty, ktoré sa chcú zúčastniť na programe pomoci stanovenom v odseku 1 („školský program“) môžu distribuovať buď ovocie a zeleninu vrátane banánov, alebo mlieko, na ktoré sa vzťahuje číselný znak KN 0401, alebo oboje.

3. Členské štáty vypracujú ako podmienku účasti na školskom programe ešte pred samotnou účasťou a následne každých šesť rokov stratégiu vykonávania programu na vnútroštátnej a regionálnej úrovni. Členský štát môže stratégiu meniť, najmä vzhľadom na výsledky monitorovania a hodnotenia. V stratégii sa určia aspoň potreby, ktoré sa majú splniť, ich poradie z hľadiska priorít, cieľová populáciu, očakávané výsledky a kvantifikované ciele, ktoré sa majú dosiahnuť vo vzťahu k východiskovej situácii, a stanovia najvhodnejšie nástroje a činnosti na dosiahnutie týchto cieľov.

4. Členské štáty stanovia podporné vzdelávacie opatrenia, ktoré môžu zahŕňať opatrenia a činnosti zamerané na vytvorenie vzťahu detí k poľnohospodárstvu a rôznym poľnohospodárskym výrobkom, na informovanie o súvisiacich otázkach, ako sú zdravé stravovacie návyky, boj proti mrhaniu jedlom, miestne potravinové reťazce alebo ekologické poľnohospodárstvo, ktoré sú potrebné na to, aby bol program účinný.

5. Pri koncipovaní svojich stratégií členské štáty určia zoznam poľnohospodárskych výrobkov, okrem ovocia a zeleniny, banánov a mlieka, ktoré možno príležitostne zahrnúť do podporných vzdelávacích opatrení.

6. Pri výbere produktov, ktoré majú byť distribuované alebo zahrnuté do podporných vzdelávacích opatrení, vychádzajú členské štáty z objektívnych kritérií, medzi ktoré môžu patriť zdravotné a environmentálne motívy, sezónnosť, rôznorodosť alebo dostupnosť miestnych produktov, pričom dajú v čo najväčšej miere prednosť produktom pochádzajúcim z Únie, a predovšetkým miestnym nákupom, ekologickým produktom, krátkym dodávateľským reťazcom alebo environmentálnym výhodám.

7. Členské štáty s cieľom podporiť zdravé stravovacie návyky zabezpečia, že ich príslušné zdravotné orgány schvália zoznam všetkých výrobkov dodávaných v rámci školského programu a rozhodnú o ich nutričných aspektoch.“

4) Vkladá sa článok 23a:

„Článok 23a

Finančné ustanovenia

1. Bez toho, aby boli dotknuté ustanovenia odseku 4, pomoc v rámci školského programu pridelená na distribúciu výrobkov, podporné vzdelávacie opatrenia a súvisiace náklady, ako sa uvádza v článku 23 ods. 1 neprekročí:

a) v prípade ovocia a zeleniny a banánov: 150 miliónov EUR na školský rok;

b) v prípade mlieka: 80 miliónov EUR na školský rok.

Komisia je v súlade s článkom 227 splnomocnená prijímať delegované akty, ktorými sa určuje výška pomoci Únie, ktorú možno vyplatiť za cenu porcie ovocia a zeleniny vrátane banánov a mlieka, a ktorými sa stanovuje definícia porcie. Komisia je v súlade s článkom 227 takisto splnomocnená prijímať delegované akty, ktorými sa stanovuje minimálna a maximálna výška financovania podporných vzdelávacích opatrení z konečnej ročnej sumy finančných prostriedkov pridelených členským štátom.

2. Pomoc uvedená v odseku 1 sa pridelí každému členskému štátu, pričom sa zohľadnia:

a) v prípade ovocia a zeleniny vrátane banánov: objektívne kritériá na základe:

i) počtu šesť- až desaťročných detí v pomere k celkovej populácii,

ii) stupňa rozvoja regiónov v rámci členského štátu tak, aby sa zabezpečila vyššia pomoc menej rozvinutým regiónom v zmysle článku 3 ods. 5 tohto nariadenia, najvzdialenejším regiónom uvedeným v článku 349 zmluvy alebo menším ostrovom v Egejskom mori v zmysle článku 1 ods. 2 nariadenia (EÚ) č. 229/2013, a

b) v prípade mlieka: doterajšie využitie finančných prostriedkov v rámci predchádzajúcich programov na dodávanie mlieka a mliečnych výrobkov pre deti a objektívne kritériá založené na pomere šesť- až desaťročných detí k celkovej populácii.

Komisia aspoň každé tri roky posúdi, či sú orientačne pridelené finančné prostriedky na ovocie a zeleninu vrátane banánov a mlieko v súlade s objektívnymi kritériami uvedenými v tomto odseku.

3. Členské štáty každý rok požiadajú o účasť na školskom programe predložením žiadosti o pomoc Únie na každý výrobok, ktorý chcú distribuovať, ako sa uvádza v článku 23 ods. 1 písm. a).

4. Bez prekročenia celkového stropu vo výške 230 miliónov EUR, ktorý vyplýva zo súm uvedených v odseku 1 písm. a) a b), môžu členské štáty presunúť najviac 15 % svojich orientačne pridelených finančných prostriedkov na ovocie a zeleninu vrátane banánov alebo na mlieko na iný sektor za podmienok, ktoré určí Komisia prostredníctvom delegovaných aktov prijatých v súlade s článkom 227.

5. Školským programom nie je dotknutý žiadny samostatný vnútroštátny program, ktorý je zlučiteľný s právom Únie.

6. Členské štáty môžu okrem pomoci Únie poskytnúť vnútroštátnu pomoc v súlade s článkom 217.

7. Únia môže takisto podľa článku 6 nariadenia (EÚ) č. 1306/2013 financovať opatrenia zamerané na informovanie, monitorovanie a hodnotenie súvisiace so školským programom vrátane opatrení na zvyšovanie informovanosti verejnosti o programe, ako aj súvisiace opatrenia na vytváranie kontaktných sietí zainteresovaných strán.

8. Členské štáty, ktoré sa na školskom programe zúčastňujú, zverejnia na miestach, kde sa potraviny distribuujú, informácie o tom, že sa zapájajú do tohto programu a že ho Únia finančne podporuje. Členské štáty zabezpečia pridanú hodnotu a viditeľnosť školského programu Únie v súvislosti s poskytovaním iných jedál vo vzdelávacích zariadeniach.“

5) Články 24 a 25 sa nahrádzajú takto:

„Článok 24

Delegované právomoci

1. S cieľom presadzovať zdravé stravovacie návyky u detí a zaručiť, že pomoc v rámci školského programu sa zameria na deti z cieľovej skupiny uvedenej v článku 22, je Komisia splnomocnená v súlade s článkom 227 prijímať delegované akty, ktoré sa týkajú pravidiel, pokiaľ ide o:

a) ďalšie kritériá týkajúce sa zamerania pomoci zo strany členských štátov;

b) schvaľovanie a výber žiadateľov o pomoc zo strany členských štátov;

c) vypracovanie národných alebo regionálnych stratégií a podporné vzdelávacie opatrenia.

2. S cieľom zaistiť efektívne a cielené využívanie európskych finančných prostriedkov je Komisia splnomocnená v súlade s článkom 227 prijímať delegované akty, pokiaľ ide o:

a) orientačné rozdelenie pomoci na ovocie a zeleninu vrátane banánov a mlieko medzi členské štáty a v prípade potreby jej revíziu po posúdení uvedenom v článku 23a ods. 2 druhom pododseku, minimálne sumy pomoci Únie pre jednotlivé členské štáty, metódy prerozdelenia pomoci medzi členské štáty na základe prijatých žiadostí o pomoc a ďalšie pravidlá týkajúce sa toho, ako sa majú zohľadniť kritériá uvedené v článku 23a ods. 2 prvom pododseku pri prideľovaní finančných prostriedkov,

b) podmienky týkajúce sa prevodov medzi pridelenými finančnými prostriedkami na ovocie a zeleninu vrátane banánov a mlieko;

c) náklady a/alebo opatrenia, ktoré sú oprávnené na pomoc Únie, a možnosti stanovenia minimálnych a maximálnych súm pre osobitné náklady;

d) povinnosti členských štátov monitorovať a hodnotiť účinnosť svojich školských programov.

3. S cieľom podporovať informovanosť o školskom programe je Komisia splnomocnená v súlade s článkom 227 prijímať delegované akty, ktorými sa od členských štátov so školským programom vyžaduje, aby propagovali podpornú úlohu pomoci Únie.

4. V záujme zabezpečenia pridanej hodnoty a viditeľnosti programu Únie je Komisia splnomocnená v súlade s článkom 227 prijímať delegované akty, pokiaľ ide o pravidlá týkajúce sa distribúcie výrobkov v súvislosti s poskytovaním iných jedál vo vzdelávacích zariadeniach.

5. Vzhľadom na potrebu zabezpečiť, aby sa pomoc premietla do ceny, za ktorú sú výrobky dostupné v rámci školského programu, môže Komisia prostredníctvom delegovaných aktov v súlade s článkom 227 prijať pravidlá o zriadení monitorovania cien v rámci programu.

Článok 25

Vykonávacie právomoci v súlade s postupom preskúmania

Komisia môže prostredníctvom delegovaných aktov prijať opatrenia potrebné na uplatňovanie tohto oddielu vrátane:

a) konečného rozdelenia pomoci na ovocie a zeleninu vrátane banánov a/alebo mlieka medzi zúčastnenými členskými štátmi v rámci maximálnych hodnôt stanovených v článku 23a ods. 1, pričom zohľadní prevody uvedené v článku 23a ods. 4,

b) informácií, ktoré majú stratégie členských štátov obsahovať,

c) žiadostí o pomoc a vyplácania pomoci;

d) metód propagovania a opatrení na vytváranie kontaktných sietí zainteresovaných strán v súvislosti so školským programom;

e) predkladania, formy a obsahu monitorovacích a hodnotiacich správ členských štátov, ktoré sa zúčastňujú na školskom programe;

f) riadenia monitorovania cien.“

6) Pododdiel 2 sa vypúšťa.

7) Článok 217 sa nahrádza takto:

„Článok 217

Vnútroštátne platby na distribúciu výrobkov deťom

Členské štáty môžu okrem pomoci Únie stanovenej v článku 23 poskytovať vnútroštátne platby na dodávanie výrobkov deťom vo vzdelávacích zariadeniach alebo na súvisiace náklady uvedené v článku 23 ods. 1 písm. c).

Členské štáty môžu financovať uvedené platby prostredníctvom poplatkov vyberaných v príslušnom sektore alebo prostredníctvom akéhokoľvek iného príspevku zo súkromného sektora.

Členské štáty môžu okrem pomoci Únie stanovenej v článku 23 poskytovať vnútroštátne platby na financovanie podporných vzdelávacích opatrení uvedených v článku 23 ods. 4.“

Príloha V sa vypúšťa.

Článok 2

Zmena nariadenia (EÚ) č. 1306/2013

V článku 4 ods. 1 nariadenia (EÚ) č. 1306/2013 sa písmeno d) nahrádza takto:

„d) finančný príspevok Únie na opatrenia súvisiace s ochoreniami zvierat a stratou dôvery spotrebiteľov uvedené v článku 220 nariadenia (EÚ) č 1308/2013.“

Článok 3

Nadobudnutie účinnosti a uplatňovanie

Toto nariadenie nadobúda účinnosť […] dňom po jeho uverejnení v Úradnom vestníku Európskej únie.

Uplatňuje sa od 1. augusta X.

Toto nariadenie je záväzné v celom rozsahu a priamo uplatniteľné vo všetkých členských štátoch.

V Bruseli

Za Európsky parlament Za Radu

predseda predseda

LEGISLATÍVNY FINANČNÝ VÝKAZ

1. RÁMEC NÁVRHU/INICIATÍVY

1.1. Názov návrhu/iniciatívy

1.2. Príslušné oblasti politiky v rámci ABM/ABB

1.3. Druh návrhu/iniciatívy

1.4. Ciele

1.5. Dôvody návrhu/iniciatívy

1.6. Trvanie a finančný vplyv

1.7. Plánovaný spôsob hospodárenia

2. OPATRENIA V OBLASTI RIADENIA

2.1. Opatrenia týkajúce sa kontroly a predkladania správ

2.2. Systémy riadenia a kontroly

2.3. Opatrenia na predchádzanie podvodom a nezrovnalostiam

3. ODHADOVANÝ FINANČNÝ VPLYV NÁVRHU/INICIATÍVY

3.1. Príslušné okruhy viacročného finančného rámca a rozpočtové riadky výdavkov

3.2. Odhadovaný vplyv na výdavky

3.2.1. Zhrnutie odhadovaného vplyvu na výdavky

3.2.2. Odhadovaný vplyv na operačné rozpočtové prostriedky

3.2.3. Odhadovaný vplyv na administratívne rozpočtové prostriedky

3.2.4. Súlad s platným viacročným finančným rámcom

3.2.5. Príspevky od tretích strán

3.3. Odhadovaný vplyv na príjmy

LEGISLATÍVNY FINANČNÝ VÝKAZ

1. RÁMEC NÁVRHU/INICIATÍVY

1.1. Názov návrhu/iniciatívy

Nariadenie Európskeho parlamentu a Rady, ktorým sa mení nariadenie (EÚ) č. 1308/2013 a nariadenie (EÚ) č. 1306/2013, pokiaľ ide o program pomoci na poskytovanie ovocia, zeleniny, banánov a mlieka vo vzdelávacích zariadeniach

Nariadenie Rady, ktorým sa mení nariadenie (EÚ) č. 1370/2013, ktorým sa určujú opatrenia týkajúce sa stanovovania niektorých druhov pomoci a náhrad súvisiacich so spoločnou organizáciou trhov s poľnohospodárskymi výrobkami

1.2. Príslušné oblasti politiky v rámci ABM/ABB[8]

1.3. Druh návrhu/iniciatívy

¨ Návrh/iniciatíva sa týka novej činnosti

¨ Návrh/iniciatíva sa týka novej činnosti, ktorá nadväzuje na pilotný projekt/prípravnú akciu[9]

¨ Návrh/iniciatíva sa týka predĺženia trvania existujúcej činnosti

X Návrh/iniciatíva sa týka akcie presmerovanej na novú činnosť

1.4. Ciele

1.4.1. Viacročné strategické ciele Komisie, ktoré sú predmetom návrhu/iniciatívy

Návrh sa zameriava na udržateľné zvýšenie podielu ovocia a zeleniny a mliečnych výrobkov v strave detí, čím sa prispieva k cieľom spoločnej poľnohospodárskej politiky (SPP) v oblasti stabilizácie trhov a zabezpečenia dopytu v dlhodobom horizonte. Cieľom je takisto prispieť k širším cieľom v oblasti verejného zdravia zameraným na redukciu nadváhy a obezity a chorôb súvisiacich so stravovaním prostredníctvom formovania udržateľných zdravých stravovacích návykov.

1.4.2. Osobitné ciele a príslušné činnosti v rámci ABM/ABB

Špecifický cieľ: zlepšenie prístupu citlivých sociálnych skupín k potravinám

Príslušné činnosti v rámci ABM/ABB: 05 02 „Opatrenia na poľnohospodárskych trhoch“

1.4.3. Očakávané výsledky a vplyv

Očakáva sa, že tento návrh prispeje k zmene poznatkov, postojov a preferencií mladých občanov k potravinám a ich pôvodu a ich vnímania poľnohospodárstva a jeho výrobkov.

Takisto sa očakáva zvýšenie nákladovej efektívnosti distribúcie výrobkov prostredníctvom lepšieho zacielenia pomoci EÚ.

Okrem toho by to malo zvýšiť tú časť rozpočtu, ktorá sa použije na sprievodné opatrenia, čím sa zlepší ich vplyv na spotrebu cieľových skupín a preklenie rozdiel medzi vzdelávacími rozmermi programu podpory konzumácie ovocia v školách (SFS) a školského mliečneho programu (SMS).

Nakoniec by to takisto viedlo k spoločnému rámcu v každom členskom štáte a zlepšeniu viditeľnosti opatrení EÚ.

1.4.4. Ukazovatele výsledkov a vplyvu

Pokiaľ ide o ciele, boli stanovené tri úrovne ukazovateľov:

Ukazovatele vplyvu:

– Zmena priamej a nepriamej konzumácie čerstvého ovocia a zeleniny deťmi po 5 rokoch trvania opatrenia

– Zmena priamej a nepriamej konzumácie konzumného mlieka deťmi po 5 rokoch trvania opatrenia

– Zlepšenie celkovej kvality stravy

Hlavné ukazovatele výsledkov:

– % z dostupného rozpočtu použitého na sprievodné opatrenia

– % z vykonaných podporných opatrení súvisiacich s poľnohospodárstvom a poľnohospodárskymi výrobkami

– Úroveň účinnosti výdavkov na podporu spotreby poľnohospodárskych výrobkov na školách

Hlavné ukazovatele výstupov:

– Počet sprievodných opatrení vykonávaných v členských štátoch (ČŠ)

– Počet detí, ktoré sú zahrnuté v sprievodných opatreniach, a podiel na celkovej účasti

– Počet sprievodných opatrení týkajúcich sa poľnohospodárstva ČŠ

– Cena za porciu

– Počet zúčastnených členských štátov, škôl a detí

– Objemy výrobkov distribuovaných v škole (počet porcií ovocia a zeleniny a mlieka)

1.5. Dôvody návrhu/iniciatívy

1.5.1. Potreby, ktoré sa majú uspokojiť v krátkodobom alebo dlhodobom horizonte

Potreba návrhu vyvstala z potreby udržateľne zvýšiť spotrebu ovocia a zeleniny a mlieka u detí a z potreby formovať ich zdravé stravovacie návyky.

Aktuálne vykonávané školské programy SPP majú určité slabé miesta, pokiaľ ide o ich štruktúru, a nedostatky v ich fungovaní, ktoré je potrebné riešiť a ktoré obmedzujú ich potenciál pri dosahovaní cieľov podporujúcich spotrebu poľnohospodárskych výrobkov (trhový cieľ) a zdravé stravovanie detí v školskom veku (zdravotný cieľ).

Zistené problémy sa týkajú rozdielov medzi štruktúrou programov a ich cieľmi (rôzne vzdelávacie nástroje v rámci dvoch programov), nedostatočnej koordinácie a súrodosti medzi dvoma programami a nedostatkov obmedzujúcich okamžitý vplyv (vysoká administratívna a organizačná záťaž oboch programov, nedostatočné čerpanie rozpočtu vo výške približne 30 % v prípade programu SFS, potenciálny účinok mŕtvej váhy a nízky pomer nákladov a prínosov programu SMS).

V pozadí stoja hlavne regulačné nedostatky, rôzne finančné rámce, rôzne vykonávanie v členských štátoch, ako aj niektoré vonkajšie faktory.

1.5.2. Prínos zapojenia Európskej únie

Akcia na úrovni EÚ poskytuje potrebné financovanie iniciatív v rámci EÚ a ďalší zdroj financovania, ktorý členským štátom umožňuje rozšíriť rozsah ich činností a zvýšiť ich účinnosť. Ak by členské štáty využívali výlučne svoje vlastné finančné zdroje, väčšina z nich by si nemohla dovoliť realizovať ambiciózne iniciatívy. Účasť EÚ prispieva aj k väčšej kredibilite programov v členských štátoch, k zlepšeniu obrazu EÚ a zvyšovaniu povedomia. Rámec EÚ má pridanú hodnotu pri podpore nepretržitého prenosu poznatkov, presadzovania transparentnosti či prenose a výmene skúseností.

1.5.3. Poznatky získané z podobných skúseností v minulosti

EÚ v súčasnosti v rámci spoločnej poľnohospodárskej politiky EÚ (SPP) financuje dva školské distribučné programy, ktoré sú osobitne zamerané na deti v školských zariadeniach, konkrétne školský mliečny program (SMS) a program podpory konzumácie ovocia v školách (SFS). Oba programy majú spoločný cieľ – zvýšiť na trvalom základe podiel týchto výrobkov v strave detí v skoršom štádiu, keď sa vytvárajú ich stravovacie návyky, a takouto formou prispieť k dosiahnutiu cieľov SPP, najmä k stabilizácii trhov a zabezpečeniu dopytu v dlhodobom horizonte. Okrem toho, tieto programy sú v súlade so všeobecnejšími cieľmi verejného zdravia, keďže pomáhajú pri formovaní udržateľných zdravých stravovacích návykov.

Avšak napriek tomuto pozitívnemu prijatiu na školách a rozpoznaniu ich potenciálu, závery z rôznych správ – najmä z externých hodnotení programov SFS a SMS, ktoré iniciovala Komisia, osobitná správa č. 10/2011 Európskeho dvora audítorov – a skúsenosti získané po rokoch vykonávania uvádzajú potrebu vykonať ďalšie zlepšenia oboch programov na zvýšenie efektívnosti a účinnosti ich riadenia. Nedávna dohoda o reforme SPP už obsahuje riešenia na niektoré zistené problémy.

1.5.4. Zlučiteľnosť a možná synergia s inými vhodnými finančnými nástrojmi

Po zohľadnení sektorových špecifík je návrh zlučiteľný s propagáciou poľnohospodárskych výrobkov. A takisto je v súlade s cieľmi verejného zdravia (regulácia telesnej hmotnosti, nerovnosti v oblasti zdravia), politikou zjednodušenia a so zásadami a cieľmi stanovenými v stratégii Európa 2020.

1.6. Trvanie a finančný vplyv

¨ Návrh/iniciatíva s obmedzeným trvaním

– ¨ Návrh/iniciatíva je v platnosti od [DD/MM]RRRR do [DD/MM]RRRR

– ¨ Finančný vplyv trvá od RRRR do RRRR

X Návrh/iniciatíva s neobmedzeným trvaním

– Počiatočná fáza vykonávania bude trvať od RRRR do RRRR,

– potom bude vykonávanie pokračovať v plnom rozsahu.

1.7. Plánovaný spôsob hospodárenia[10]

¨ Priame hospodárenie na úrovni Komisie

– ¨ prostredníctvom útvarov vrátane zamestnancov v delegáciách Únie;

– ¨ prostredníctvom výkonných agentúr;

X Zdieľané hospodárenie s členskými štátmi

¨ Nepriame hospodárenie s delegovaním úloh súvisiacich s plnením rozpočtu na:

– ¨ tretie krajiny alebo subjekty, ktoré tieto krajiny určili,

– ¨ medzinárodné organizácie a ich agentúry (uveďte),

– ¨ Európsku investičnú banku (EIB) a Európsky investičný fond,

– ¨ subjekty uvedené v článkoch 208 a 209 nariadenia o rozpočtových pravidlách,

– ¨ verejnoprávne subjekty,

– ¨ súkromnoprávne subjekty poverené vykonávaním verejnej služby, pokiaľ tieto subjekty poskytujú dostatočné finančné záruky,

– ¨ súkromnoprávne subjekty spravované právom členského štátu, ktoré sú poverené vykonávaním verejno-súkromného partnerstva a ktoré poskytujú dostatočné finančné záruky,

– ¨ osoby poverené vykonávaním osobitných činností v oblasti SZBP podľa hlavy V Zmluvy o Európskej únii a určené v príslušnom základnom akte.

2. OPATRENIA V OBLASTI RIADENIA

2.1. Opatrenia týkajúce sa kontroly a predkladania správ

V novom programe sú monitorovanie a hodnotenie zahrnuté do nákladov, na ktoré je možné použiť pomoc EÚ vzhľadom na ich význam pre správne riadenie a posúdenie jej účinnosti a efektívnosti z pohľadu dosiahnutia stanovených cieľov. Vytvára sa takisto napojenie na viacročnú (6-ročnú) vnútroštátnu/regionálnu stratégiu.

Monitorovanie sa vykonáva na základe ročných správ členských štátov obsahujúcich informácie o použitom rozpočte, počte škôl/detí a podiele celkového počtu škôl a detí cieľovej skupiny, frekvencii, trvaní, čase a spôsobe distribúcie, priemernej hmotnosti a cene za porciu, o priemernej spotrebe na dieťa a o celkových distribuovaných množstvách. Okrem toho sa budú takisto monitorovať sprievodné opatrenia, pokiaľ ide o použitú metódu a ich náklady, frekvenciu, zúčastnené školy/deti, zapojenie zainteresovaných strán, distribuované výrobky.

Proces hodnotenia bude pozostávať z hodnotiacich správ ČŠ po 5 rokoch vykonávania programu, aby bolo možné odmerať strednodobý vplyv. Na tieto hodnotiace správy nadviaže s odstupom jedného roka externé celoeurópske hodnotenie s cieľom posúdiť vykonávanie programu na úrovni ČŠ a EÚ a posúdiť celkovú efektívnosť, účinnosť, súrodosť a relevantnosť v súlade s normami a usmerneniami Komisie pre hodnotenia. Okrem toho sa predpokladá vypracovanie externej štúdie ukazovateľov dlhodobého vplyvu.

Externé hodnotenia programov SFS a SMS a osobitná správa Dvora audítorov č. 10/2011 o týchto programoch boli jednoznačne náležite zohľadnené pri príprave postupov monitorovania a hodnotenia nového programu.

2.2. Systémy riadenia a kontroly

2.2.1. Zistené riziká

Všeobecné riziko, ktoré sa môže vyskytnúť, sa týka účinnosti programu, t. j. skutočnosti, či pomoc EÚ dostanú koneční príjemcovia programu a či účinne prispeje k dosiahnutiu cieľov programu.

Na základe súčasných skúseností z programu SFS by sa osobitná pozornosť mala venovať výberu žiadateľov o pomoc a postupom obstarávania používaným na zadávanie zákaziek na distribúciu, reklamu, monitorovanie a hodnotenie. Kontrolné ustanovenia sa musia vzťahovať aj na vykonávanie týchto zmlúv. Verejné obstarávanie je potenciálny problém školského programu.

Na ostatné riziká, ako sú možný účinok mŕtvej váhy a nadmerné náklady na distribuované výrobky alebo maržu pre dodávateľov, je možné reagovať prijatím primeraných ustanovení (napr. o výške pomoci EÚ na porciu).

Pokiaľ ide o sprievodné opatrenia, mohlo by vzniknúť riziko ich prekrývania so vzdelávacími opatreniami v školách a s propagáciou poľnohospodárskych produktov. Aby sa tomu predišlo, na vymedzení týchto opatrení sa bude podieľať vedecká skupina odborníkov EÚ a ich previazanosť s cieľmi nového programu bude jednoznačne uvedená. Kontrolné ustanovenia, ktoré sa vzťahujú na sprievodné opatrenia, sa musia zamerať na to, či boli výdavky vo všeobecnosti vynaložené, a to aj v prípadoch, keď boli tieto opatrenia zverené externej spoločnosti.

2.2.2. Údaje o zavedenom systéme vnútornej kontroly

Kontrolný systém tvoria platobné agentúry a delegované kontrolné orgány na úrovni členských štátov.

Výročné správy ČŠ o kontrolách a previerkach založené na postupoch, ktoré sa už používajú pri súčasných programoch SFS a SMS, budú potrebné na to, aby sa zabezpečilo poskytovanie podrobných informácií o správnom riadení a vykonávaní kontrol na mieste.

Okrem toho bude vnútorný systém riadenia a kontroly využívať správy o monitorovaní a hodnotení členských štátov a celoeurópske hodnotenie. Vedecká skupina odborníkov EÚ bude navyše členským štátom a Komisii poskytovať poradenstvo v oblasti vykonávania, monitorovania a hodnotenia.

2.2.3. Odhad nákladov a prínosov kontrol a posúdenie očakávanej úrovne rizika chyby

Školský program bude zahrnutý do existujúceho systému riadenia a kontroly pre výdavky EPZF.

Predpokladá sa, že tento návrh nespôsobí zvýšenie miery chybovosti EPZF.

2.3. Opatrenia na predchádzanie podvodom a nezrovnalostiam

V prípade programov bude platiť nariadenie (EÚ) č. 1306/2013 o financovaní, riadení a monitorovaní spoločnej poľnohospodárskej politiky.

V rámci systémov kontroly sa vo všeobecnosti stanovujú podrobné administratívne kontroly 100 % žiadostí o pomoc, krížové kontroly s inými databázami, ak sa to považuje za vhodné, ako aj kontroly na mieste pred platbou týkajúce sa minimálneho počtu transakcií v závislosti od rizika spojeného s daným režimom. Ak sa týmito kontrolami zistí vysoký počet nezrovnalostí, musia sa vykonať dodatočné kontroly.

V legislatívnom balíku na reformu SPP sa okrem iného stanovuje, že členské štáty budú predchádzať nezrovnalostiam a podvodom, zisťovať ich a naprávať, zavádzať účinné, primerané a odrádzajúce pokuty v súlade s právnymi predpismi Únie, prípadne vnútroštátnymi právnymi predpismi, a vymáhať akékoľvek neoprávnené platby vrátane úrokov. Uvedené zahŕňa automatický mechanizmus vyrovnania pre prípady nezrovnalostí, ktorým sa stanovuje, že ak sa sumy nevymohli do štyroch rokov od dátumu žiadosti o ich vrátenie alebo do ôsmich rokov, ak je vymáhanie predmetom súdneho konania, nevymožené sumy znáša príslušný členský štát. Tento mechanizmus je pre členské štáty silnou motiváciou, aby neoprávnené platby vymáhali čo najrýchlejšie.

Napriek tomu, že sa neuvažuje o formálnom schvaľovaní stratégií ČŠ zo strany EÚ, ustanovenia o ich obsahu (a prípadne vzor) umožnia v počiatočnej fáze nového programu skoré odhalenie a prevenciu rizika podvodov.

Aby sa predišlo podvodom počas vykonávania, budú mať členské štáty možnosť požiadať Komisiu a/alebo vedeckú skupinu odborníkov EÚ o právny výklad alebo poradenstvo.

Okrem toho sa vykonajú kontroly ex post a pozorné preskúmania všetkých tvrdení o podvodnom zneužívaní programu.

3. ODHADOVANÝ FINANČNÝ VPLYV NÁVRHU/INICIATÍVY

3.1. Príslušné okruhy viacročného finančného rámca a rozpočtové riadky výdavkov

· Existujúce rozpočtové riadky

V poradí, v akom za sebou nasledujú okruhy viacročného finančného rámca a rozpočtové riadky.

Okruh viacročného finančného rámca || Rozpočtový riadok || Druh výdavkov || Príspevky

|| DRP/NRP ([11]) || krajín EZVO[12] || kandidátskych krajín[13] || tretích krajín || v zmysle článku 21 ods. 2 písm. b) nariadenia o rozpočtových pravidlách

2 || 05 02 08 12 – program podpory konzumácie ovocia v školách || NRP || NIE || NIE || NIE || NIE

2 || 05 02 12 08 – školský mliečny program || NRP || NIE || NIE || NIE || NIE

· Požadované nové rozpočtové riadky

V poradí, v akom za sebou nasledujú okruhy viacročného finančného rámca a rozpočtové riadky.

Okruh viacročného finančného rámca || Rozpočtový riadok || Druh výdavkov || Príspevky

|| DRP/NRP || krajín EZVO || kandidátskych krajín || tretích krajín || v zmysle článku 21 ods. 2 písm. b) nariadenia o rozpočtových pravidlách

|| Neuvádza sa || || NIE || NIE || NIE || NIE

3.2. Odhadovaný vplyv na výdavky

3.2.1. Zhrnutie odhadovaného vplyvu na výdavky

Okruh viacročného finančného rámca || 2 || Trvalo udržateľný rast: prírodné zdroje

|| GR: AGRI || || || || 2014[14] || || 2016[15] || 2017 || 2018 || 2019 || 2020 || SPOLU ||

||  Operačné rozpočtové prostriedky || || || || || || || || || ||

|| 05 02 08 12 – program podpory konzumácie ovocia v školách || Záväzky || (1) || || 122 || || 0 || 0 || 0 || 0 || 0 || 0 ||

|| Platby || (2) || || 122 || || 0 || 0 || 0 || 0 || 0 || 0 ||

|| 05 02 12 08 – školský mliečny program[16] || Záväzky || (1a) || || 75 || || 0 || 0 || 0 || 0 || 0 || 0 ||

|| Platby || (2a) || || 75 || || 0 || 0 || 0 || 0 || 0 || 0 ||

|| Rozpočtové prostriedky SPOLU || Záväzky || = 1 + 1a || || 197 || || 0 || 0 || 0 || 0 || 0 || 0 ||

|| Platby || = 2 + 2a || || 197 || || 0 || 0 || 0 || 0 || 0 || 0 ||

||  Operačné rozpočtové prostriedky SPOLU || Záväzky || (4) || || 197 || || 0 || 0 || 0 || 0 || 0 || 0

|| Platby || (5) || || 197 || || 0 || 0 || 0 || 0 || 0 || 0

|| Administratívne rozpočtové prostriedky financované z balíka prostriedkov určených na realizáciu osobitných programov SPOLU || (6) || || 0 || || 0 || 0 || 0 || 0 || 0 || 0

|| Rozpočtové prostriedky OKRUHU 2 viacročného finančného rámca SPOLU || Záväzky || = 4 + 6 || || 197 || || 0 || 0 || 0 || 0 || 0 || 0

|| Platby || = 5 + 6 || || 197 || || 0 || 0 || 0 || 0 || 0 || 0

Okruh viacročného finančného rámca || 5 || „Administratívne výdavky“ ||

v miliónoch EUR

|| || || 2016 || 2017 || 2018 || 2019 || 2020 || SPOLU

GR: AGRI || || ||

 Ľudské zdroje || 0 || 0 || 0 || 0 || 0 || 0

 Ostatné administratívne výdavky || 0 || 0 || 0 || 0 || 0 || 0

GR AGRI SPOLU || Rozpočtové prostriedky || 0 || 0 || 0 || 0 || 0 || 0

Rozpočtové prostriedky OKRUHU 5 viacročného finančného rámca SPOLU || (Záväzky spolu = Platby spolu) || 0 || 0 || 0 || 0 || 0 || 0

v miliónoch EUR

|| || || 2016 || 2017 || 2018 || 2019 || 2020 || SPOLU

Rozpočtové prostriedky OKRUHOV 1 až 5 viacročného finančného rámca SPOLU || Záväzky || 0 || 0 || 0 || 0 || 0 || 0

Platby || 0 || 0 || 0 || 0 || 0 || 0

3.2.2. Odhadovaný vplyv na operačné rozpočtové prostriedky

– X Návrh/iniciatíva si nevyžaduje použitie operačných rozpočtových prostriedkov

– ¨ Návrh/iniciatíva si vyžaduje použitie operačných rozpočtových prostriedkov, ako je uvedené v nasledujúcej tabuľke:

viazané rozpočtové prostriedky v miliónoch EUR

Uveďte ciele a výstupy || || || 2016 || 2017 || 2018 || 2019 || 2020 || SPOLU

REALIZÁCIE (výstupy) ||

Druh[17] || Priemerné náklady || Počet || Náklady || Počet || Náklady || Počet || Náklady || Počet || Náklady || Počet || Náklady || Počet || Náklady

OSOBITNÝ CIEĽ || zlepšenie prístupu citlivých sociálnych skupín k potravinám ||

Výstup || Počet sprievodných opatrení || || || || || || || || || || || || ||

Výstup || Počet detí zahrnutých v sprievodných opatreniach || || || || || || || || || || || || ||

Výstup || Počet sprievodných opatrení týkajúcich sa poľnohospodárstva || || || || || || || || || || || || ||

NÁKLADY SPOLU || || || || || || || || || || || ||

3.2.3. Odhadovaný vplyv na administratívne rozpočtové prostriedky

3.2.3.1. Zhrnutie

– ¨ Návrh/iniciatíva si nevyžaduje použitie administratívnych rozpočtových prostriedkov.

– X Návrh/iniciatíva si vyžaduje použitie administratívnych rozpočtových prostriedkov, ako je uvedené v nasledujúcej tabuľke:

v miliónoch EUR

|| 2016 || 2017 || 2018 || 2019 || 2020 || SPOLU

OKRUH 5 viacročného finančného rámca || || || || || ||

Ľudské zdroje || 0 || 0 || 0 || 0 || 0 || 0

Ostatné administratívne výdavky || 0 || 0 || 0 || 0 || 0 || 0

OKRUH 5 viacročného finančného rámca medzisúčet || 0 || 0 || 0 || 0 || 0 || 0

SPOLU || 0 || 0 || 0 || 0 || 0 || 0

Rozpočtové prostriedky na ľudské zdroje budú hradené rozpočtovými prostriedkami GR, ktoré už boli pridelené na riadenie činnosti a/alebo boli interne prerozdelené v rámci GR, a v prípade potreby budú doplnené ďalšími prostriedkami, ktoré sa môžu prideliť riadiacemu GR v rámci ročného postupu prideľovania zdrojov v závislosti od rozpočtových obmedzení.

3.2.3.2. Odhadované potreby ľudských zdrojov

– ¨ Návrh/iniciatíva si nevyžaduje použitie ľudských zdrojov

– X Návrh/iniciatíva si vyžaduje použitie ľudských zdrojov, ako je uvedené v nasledujúcej tabuľke:

odhady sa vyjadrujú v jednotkách ekvivalentu plného pracovného času

|| 2016 || 2017 || 2018 || 2019 || 2020

XX 01 01 01 (ústredie a zástupcovia Komisie) || 4 || 4 || 4 || 4 || 4

XX 01 01 02 (delegácie) || || || || ||

XX 01 05 01 (nepriamy výskum) || || || || ||

10 01 05 01 (priamy výskum) || || || || ||

XX 01 02 01 (ZZ, VNE, DAZ z celkového finančného krytia) || || || || ||

XX 01 02 02 (ZZ, MZ, VNE, DAZ a PED v delegáciách) || || || || ||

XX 01 04 yy || – ústredie || || || || ||

– delegácie || || || || ||

XX 01 05 02 (ZZ, VNE, DAZ – nepriamy výskum) || || || || ||

10 01 05 02 (ZZ, VNE, DAZ – priamy výskum) || || || || ||

Iné rozpočtové riadky (uveďte) || || || || ||

SPOLU (*) || 4 || 4 || 4 || 4 || 4

XX predstavuje príslušnú oblasť politiky alebo rozpočtovú hlavu.

Potreby ľudských zdrojov budú pokryté úradníkmi GR, ktorí už boli pridelení na riadenie činnosti a/alebo boli interne prerozdelení v rámci GR, a v prípade potreby budú doplnené zdrojmi, ktoré sa môžu prideliť riadiacemu GR v rámci ročného postupu prideľovania zdrojov v závislosti od rozpočtových obmedzení.

Opis úloh, ktoré sa majú vykonať:

Úradníci a dočasní zamestnanci || Riadenie právnych predpisov, tvorba politiky, ekonomické analýzy a poradenstvo, koordinácia a konzultácie medzi útvarmi, interná komunikácia a informovanie verejnosti, zastupovanie inštitúcie a rokovania, štatistické spracovanie údajov,

Externí zamestnanci ||

3.2.4. Súlad s platným viacročným finančným rámcom

– X Návrh/iniciatíva je v súlade s platným viacročným finančným rámcom.

– ¨ Návrh/iniciatíva si vyžaduje zmenu v plánovaní príslušného okruhu vo viacročnom finančnom rámci.

– ¨ Návrh/iniciatíva si vyžaduje, aby sa použil nástroj flexibility alebo aby sa uskutočnila revízia viacročného finančného rámca.

3.2.5. Príspevky od tretích strán

– Návrh/iniciatíva nezahŕňa spolufinancovanie tretími stranami.

– X Návrh/iniciatíva zahŕňa spolufinancovanie tretími stranami, ako je uvedené v nasledujúcej tabuľke:

Finančný príspevok Únie na tento program je uvedený v článku 1 bode 3 návrhu nariadenia. Okrem toho o výške pomoci Únie (paušálna sadzba) na cenu porcie ovocia a zeleniny a mlieka sa rozhodne prostredníctvom delegovaných aktov.

Výška príspevku EÚ na cenu výrobkov bude obmedzená stanovením maximálnej pomoci EÚ na porciu ovocia a zeleniny aj mlieka. Členské štáty budú mať možnosť poskytovať doplnkové vnútroštátne platby alebo prilákať súkromné finančné prostriedky s cieľom rozšíriť rozsah a/alebo intenzitu ich opatrení v rámci školských programov. V tejto fáze nie je možné kvantifikovať celkovú výšku príspevku tretích strán vzhľadom na rozmanitosť tretích strán (verejných a/alebo súkromných) a v dôsledku momentálnej nedostupnosti relevantných informácií.

3.3. Odhadovaný vplyv na príjmy

– X Návrh/iniciatíva nemá finančný vplyv na príjmy.

– ¨ Návrh/iniciatíva má finančný vplyv na príjmy, ako je uvedené v nasledujúcej tabuľke:

¨ vplyv na vlastné zdroje

¨ vplyv na rôzne príjmy

[1] Nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 and (ES) č. 1234/2007 (Ú. v. EÚ L 347, 20.12.2013, s. 671).

[2] Osobitný výbor pre poľnohospodárstvo, 11. novembra 2013.

[3] Nariadenie Rady (EÚ) č. 1370/2013 zo 16. decembra 2013, ktorým sa určujú opatrenia týkajúce sa stanovovania niektorých druhov pomoci a náhrad súvisiacich so spoločnou organizáciou trhov s poľnohospodárskymi výrobkami (Ú. v. EÚ L 346, 20.12.2013, s. 12).

[4] Ú. v. EÚ C [...], [...], s. [...].

[5] Ú. v. EÚ C [...], [...], s. [...].

[6] Nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 and (ES) č. 1234/2007 (Ú. v. EÚ L 347, 20.12.2013, s. 671).

[7] Nariadenie Európskeho parlamentu a Rady (EÚ) č. 1306/2013 zo 17. decembra 2013 o financovaní, riadení a monitorovaní spoločnej poľnohospodárskej politiky a ktorým sa zrušujú nariadenia Rady (EHS) č. 352/78, (ES) č. 165/94, (ES) č. 2799/98, (ES) č. 814/2000, (ES) č. 1290/2005 a (ES) č. 485/2008 (Ú. v. EÚ L 347, 20.12.2013, s. 549).

[8] ABM: riadenie podľa činností – ABB: zostavovanie rozpočtu podľa činností.

[9] Podľa článku 54 ods. 2 písm. a) alebo b) nariadenia o rozpočtových pravidlách.

[10] Vysvetlenie spôsobov hospodárenia a odkazy na nariadenie o rozpočtových pravidlách sú k dispozícii na webovej lokalite BudgWeb: http://www.cc.cec/budg/man/budgmanag/budgmanag_en.html

[11] DRP = diferencované rozpočtové prostriedky/NRP = nediferencované rozpočtové prostriedky

[12] EZVO: Európske združenie voľného obchodu.

[13] Kandidátske krajiny a prípadne potenciálne kandidátske krajiny zo západného Balkánu.

[14] Sumy rozpočtu na rok 2014 sa uvádzajú len pre informáciu.

[15] Na účely porovnania sa predpokladá, že vykonávanie začne v roku 2016. Navyše nárast balíka prostriedkov určených na realizáciu programu podpory konzumácie ovocia na školách, ktorý bol dohodnutý v reforme SPP [nariadenie Rady (EÚ) č. 1370/2013, ktorým sa určujú opatrenia týkajúce sa stanovovania niektorých druhov pomoci a náhrad súvisiacich so spoločnou organizáciou trhov s poľnohospodárskymi výrobkami] sa bude realizovať od školského roka 2014/2015 a predpokladá sa, že sa táto suma použije v plnom rozsahu.

[16] Pre mliečny program sa v návrhu predpokladá stanovenie balíka vo výške 80 miliónov EUR na školský rok. Zodpovedá to očakávanej úrovni plnenia rozpočtu a celkovým sumám pre výdavky súvisiace s trhom a priamej pomoci zohľadneným vo viacročnom finančnom rámci na roky 2014 – 2020.

[17] Výstupy znamenajú dodané produkty a služby (napr.: počet financovaných výmen študentov, vybudované cesty v km atď.).